Paxta va bugʻdoy yetishtiruvchilarni moliyaviy qoʻllab-quvvatlashning qoʻshimcha chora-tadbirlari toʻgʻrisida
(decree, 2026-05-08)

Paxta va bugʻdoydan yuqori hosildorlikka erishish, mulkchilik shaklidan qatʼi nazar barcha paxta xomashyosi va (yoki) bugʻdoy yetishtiruvchi xoʻjaliklar (keyingi oʻrinlarda — xoʻjaliklar) uchun moliyalashtirish va qoʻshimcha ragʻbatlantirish mexanizmlarini yanada kengaytirish maqsadida qaror qilaman: 1. Belgilansinki, 2026-yil hosilidan boshlab Qishloq xoʻjaligi vazirligi huzuridagi Agrar sohada toʻlovlar agentligi (keyingi oʻrinlarda — Agentlik) tomonidan quyidagilar kompensatsiya qilinadi: (a) paxta xomashyosini yetishtirishga ajratilgan imtiyozli kreditlarni: (i) shartnomada belgilangan muddatda qaytargan xoʻjaliklarga ushbu kreditlar boʻyicha toʻlangan foiz toʻlovining 2,5 foizlik punkti; (ii) hosil yilining yakuniga (tegishli yilning 31-dekabriga) qadar qaytargan xoʻjaliklarga ushbu kreditlar boʻyicha toʻlangan foiz toʻlovlarining 5 foizlik punkti; (b) bugʻdoy yetishtirish xarajatlari uchun ajratilgan imtiyozli kreditlarni hosil yilining 1-avgustiga qadar toʻliq qaytargan xoʻjaliklarga ushbu kreditlar boʻyicha toʻlangan foiz toʻlovining 4 foizlik punkti; (v) paxta xomashyosini xarid qilish uchun paxta-toʻqimachilik klasterlari hamda paxta xomashyosini qayta ishlash va ip-kalava ishlab chiqarish zanjiriga ega toʻqimachilik korxonalariga ajratilgan tijorat kreditlari boʻyicha toʻlangan foiz toʻlovining 8 foiz punktidan yuqori, lekin 16 foiz punktdan oshmagan qismi. 2. Qishloq xoʻjaligi vazirligi hamda Iqtisodiyot va moliya vazirligining: (a) dizel yoqilgʻisini xarid qilish bilan bogʻliq xarajatlarni qisman qoplash maqsadida 2026-yil 1-apreldan 2026-yil 1-iyulga qadar qishloq xoʻjaligi korxonalari tomonidan birja savdolari orqali xarid qilingan har bir tonna dizel yoqilgʻisi qiymatining 13 million soʻmdan oshgan qismi uchun, biroq 2 million soʻmdan koʻp boʻlmagan miqdorda Oʻzbekiston Respublikasi respublika budjeti hisobidan Agentlik orqali subsidiya ajratish; (b) 2026-yil 1-sentabrdan boshlab Qishloq xoʻjaligini davlat tomonidan qoʻllab-quvvatlash jamgʻarmasining xoʻjaliklarga quyidagi subsidiyalarni ajratish vakolatini Agentlikka oʻtkazish: (i) qishloq xoʻjaligi subyektlariga oʻz mablagʻlari hamda tijorat banklari kreditlari hisobidan yetishtirilgan paxta xomashyosini birjada sotganda rasmiylashtirilgan elektron hisobvaraq-faktura qiymatining bir qismini qoplab berish; (ii) paxta-toʻqimachilik klasterlari hamda ip-kalava ishlab chiqarish zanjiriga ega toʻqimachilik korxonalariga oʻz mablagʻlari hisobidan xarid qilingan paxta xomashyosi qiymatining bir qismini qoplab berish; (v) 2026-yil 1-sentabrdan boshlab Qishloq xoʻjaligini davlat tomonidan qoʻllab-quvvatlash jamgʻarmasidagi 2 ta shtat birligini Agentlikka oʻtkazish va ularni saqlash bilan bogʻliq xarajatlarni Davlat budjeti hisobidan moliyalashtirish toʻgʻrisidagi takliflariga rozilik berilsin. 3. Qishloq xoʻjaligi vazirligi qishloq xoʻjaligi korxonalarining yer maydonlari hamda ekin turlarini hisobga olgan holda dizel yoqilgʻisiga boʻlgan haqiqiy talabini “Agroplatforma” axborot tizimida aks ettirish hamda haqiqiy talabdan ortiqcha xarid qilingan dizel yoqilgʻisi uchun subsidiya ajratilishining oldini olish choralarini koʻrsin. 4. Iqtisodiyot va moliya vazirligi bir oy muddatda mazkur Farmonda nazarda tutilgan subsidiyalar uchun zarur mablagʻlarni Agentlikka Oʻzbekiston Respublikasi respublika budjetining 2026-yil I choragi yakuni boʻyicha daromadlar prognozining oshirib bajarilgan qismi hisobidan ajratsin. 5. Qishloq xoʻjaligi vazirligi: (a) Iqtisodiyot va moliya vazirligi bilan kelishilgan holda bir hafta muddatda mazkur Farmonning 2-bandi “a” kichik bandidagi subsidiyani ajratishning vaqtinchalik tartibini tasdiqlasin; (b) Iqtisodiyot va moliya vazirligi hamda Markaziy bank bilan birgalikda bir oy muddatda mazkur Farmonning 1-bandidagi qoʻllab-quvvatlash choralarini taqdim etish tartiblarini hamda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisidagi takliflarni Vazirlar Mahkamasiga kiritsin. 6. Oʻzbekiston Respublikasi Prezidentining ayrim hujjatlariga ilovaga muvofiq oʻzgartirishlar kiritilsin. 7. Mazkur Farmon ijrosini samarali tashkil qilishga masʼul va shaxsan javobgar etib Bosh vazir oʻrinbosarlari J.A. Qoʻchqorov va J.A. Xodjayev hamda qishloq xoʻjaligi vaziri I.Yu. Abdurahmonov belgilansin. 8. Farmon ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Prezidentining agrar rivojlanish masalalari boʻyicha maslahatchisi Sh.M. Gʻaniyev zimmasiga yuklansin. 1. Oʻzbekiston Respublikasi Prezidentining 2021-yil 26-fevraldagi “Oʻzbekiston Respublikasi Iqtisodiyot va moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasi faoliyatini tubdan takomillashtirish toʻgʻrisida”gi PF-6179-son Farmoniga 2-ilovaning matni quyidagi tahrirda bayon etilsin: Oʻzbekiston Respublikasi Iqtisodiyot va moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasi KengashiDepartament direktoriDirektor oʻrinbosariJamgʻarma mablagʻlaridan samarali foydalanilishini monitoring qilish boʻlimi5Bosh yuriskonsult1Agrar sohani moliyalashtirish boshqarmasi10Inson resurslarini rivojlantirish boʻyicha bosh mutaxassis1Don qabul qiluvchilar va tovar-xom ashyo birjasi bilan ishlash boshqarmasi7Qishloq xoʻjaligini texnika bilan jihozlashni moliyalashtirish shoʻbasi1Axborot-kommunikatsiya texnologiyalari boʻyicha bosh mutaxassis1Moliya-iqtisod boʻlimi3Ijro nazorati boʻyicha bosh mutaxassis1 2. Oʻzbekiston Respublikasi Prezidentining 2023-yil 12-dekabrdagi “Qishloq xoʻjaligida erkin bozor munosabatlarini yanada rivojlantirishning qoʻshimcha chora-tadbirlari toʻgʻrisida”gi PF-205-son Farmonining 5-bandida: (a) “b” kichik bandning ikkinchi xatboshisidagi “80” raqami “100” raqami bilan almashtirilsin; (b) “v” kichik band quyidagi tahrirda bayon etilsin: “v) fyuchers shartnomasiga asosan yetishtiruvchilardan qabul qilingan paxta xom ashyosi uchun toʻlovlarning 80 foizi paxta xom ashyosi qabul qilib olingan kundan boshlab uch ish kunidan kechiktirmasdan, qolgan qismi moliya yilining 31-dekabr kuniga qadar birjaning “kliring” (markazlashtirilgan hisob-kitob) tizimi orqali amalga oshiriladi. Bunda: xoʻjaliklar va qayta ishlovchilar oʻrtasida fyuchers shartnomalari boʻyicha natura (tovar-moddiy boyliklar) shaklida hisob-kitob qilish qatʼiy taqiqlanadi; forvard shartnomasiga asosan yetishtiruvchilardan qabul qilingan paxta xom ashyosi uchun toʻlovlar (paxta xom ashyosi qiymatining zakalat mablagʻidan qolgan qismi) qabul qilib olingan kundan boshlab uch ish kunidan kechiktirmasdan sotuvchining bank hisobvaragʻiga oʻtkazib beriladi”. 3. Oʻzbekiston Respublikasi Prezidentining 2025-yil 17-yanvardagi “Paxta xom ashyosini yetishtirish va sotishda bozor mexanizmlarini qoʻllashni izchil davom ettirish chora-tadbirlari toʻgʻrisida”gi PF-7-son Farmonining 3-bandi quyidagi tahrirda bayon etilsin: “3. Belgilansinki: a) 2025-yil hosili uchun paxta xom ashyosini yetishtirish uchun olingan imtiyozli kreditlarni hosil yilining yakuniga (tegishli yilning 31-dekabriga) qadar qaytargan xoʻjaliklarga ushbu kreditlar boʻyicha toʻlangan foiz toʻlovlarining 4 foizlik punktini subsidiya sifatida qaytarib berish tartibi joriy etiladi; b) 2025-yil hosilidan boshlab: paxta xom ashyosini oʻz mablagʻlari va tijorat kreditlari hisobidan yetishtirib, Birjada sotgan xoʻjaliklarga shakllangan hisobvaraq-faktura qiymatining 10 foizi miqdorida subsidiya ajratiladi. Bunda 2026-yil hosilidan boshlab ushbu subsidiya Qishloq xoʻjaligi vazirligi huzuridagi Agrar sohada toʻlovlar agentligi tomonidan ajratiladi; mulkchilik shaklidan qatʼi nazar barcha tadbirkorlik subyektlariga, shu jumladan, fermerlar hamda kooperativlarga paxta xom ashyosini saqlash va birlamchi (tegirmon usulida) qayta ishlash xizmatlarini tashkil etish uchun zarur boʻlgan asbob-uskunalarni sotib olishga Jamgʻarma resurslari hisobidan tijorat banklari tomonidan Markaziy bankning asosiy stavkasida (shundan 2 foiz bank marjasi) uch yil muddatga 6 oylik imtiyozli davr bilan kreditlar ajratiladi. Bunda tadbirkorlik subyektlari faqat paxta xom ashyosini qayta ishlab berish bilan shugʻullanadi va paxta xom ashyosini sotib olish huquqiga ega boʻlmaydi. Qishloq xoʻjaligi vazirligi Iqtisodiyot va moliya vazirligi bilan birgalikda ikki oy muddatda mazkur bandning ikkinchi va uchinchi xatboshilarida nazarda tutilgan subsidiyalarni ajratish tartiblarini Vazirlar Mahkamasiga kiritsin”. 4. Oʻzbekiston Respublikasi Prezidentining 2023-yil 26-yanvardagi “Paxta xom ashyosi yetishtiruvchilar faoliyatini yanada qoʻllab-quvvatlashning qoʻshimcha chora-tadbirlari toʻgʻrisida”gi PQ-23-son qarori 2-bandining “a”, “d” va “e” kichik bandlari oʻz kuchini yoʻqotgan deb hisoblansin.